《题雪岩胡则潜诗卷首》
宋代·姚勉

君有雪岩余雪坡，坡中雪少岩雪多。
试将二雪平章看，坡中雪比岩如何。
有人问我坡间雪，一色平铺寒玉洁。
夜深明月可中庭，化作冰壶底俱彻。
不如君岩雪更奇，怪松夭矫银龙垂。
倚岩一啸望清晓，千崖万壑俱瑶池。
莫将多少分优劣，只喜坡间同此雪。
芦花月色一样看，吾雪本来无欠缺。
群芳秃尽梅始花，同云羃羃天之涯。
蒲团竹屋坐听雪，春虫扑窗蟹行沙。
书来题作雪家契，最爱君书此三字。
世人爱热冷即嫌，我独与君同此嗜。
雪无彼此只一家，玉堂茅舍何等差。
红垆一片会真趣，藩篱剖破非封蜗。
雪堂仙伯骑鲸去，天台雪巢复何处。
与君分钓雪江寒，同唱孤舟蓑笠句。

作者简介：姚勉（1216～1262），乳名二郎，学名冲，因避讳改名勉，字述之、成一，号蜚卿、飞卿，古天德乡（今江西宜丰县新庄镇）灵源村人。宋嘉定9年（1216）生，初生时，曾被弃之山野雪地，故其成年后自号“雪坡”以志不忘。